**DĖL ROKIŠKIO RAJONO SAVIVALDYBĖS JUOZO KELIUOČIO VIEŠOSIOS BIBLIOTEKOS AUGUSTINAVOS FILIALO UŽDARYMO**

2018 m. rugsėjo 28 d. Nr. TS –

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 13 dalimi ir Lietuvos Respublikos bibliotekų įstatymo 10 straipsnio 7 dalimi Rokiškio rajono savivaldybės taryba n u s p r e n d ž i a:

1. Uždaryti Rokiškio rajono savivaldybės Juozo Keliuočio viešosios bibliotekos Augustinavos filialą nuo 2018 m. spalio 1 d.

2. Pavesti Rokiškio rajono savivaldybės Juozo Keliuočio bibliotekos direktorei teikti mobiliosios bibliotekos paslaugas Augustinavos kaimo gyventojams.

Sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Janina Komkienė

**SPRENDIMO PROJEKTO ,, DĖL ROKIŠKIO RAJONO SAVIVALDYBĖS JUOZO KELIUOČIO VIEŠOSIOS BIBLIOTEKOS AUGUSTINAVOS FILIALO UŽDARYMO”**

**AIŠKINAMASIS RAŠTAS**

**Tarybos sprendimo projekto tikslas** – uždaryti Rokiškio rajono savivaldybės Juozo Keliuočio viešosios bibliotekos filialą ir Augustinavos kaimo gyventojams teikti mobiliąsias bibliotekos paslaugas.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 6 straipsnio 13 dalis ir Lietuvos Respublikos bibliotekų įstatymo 10 straipsnio 7 dalis.

**Sprendimo projekto esmė.** Viešosios bibliotekos Augustinavos filialo (Pertakos g. 2, Augustinavos k., Panemunėlio sen.) patalpos yra prastos būklės, šaltos, drėgnos, šildymo sezonu minimaliai elektra šildoma viena patalpa. Knygų fondo patalpa visiškai nešildoma, todėl knygos genda, blogos darbo sąlygos. Patalpose nėra vandens, sanitarinio mazgo. Panemunėlio seniūnija 2017 metus išleido 701,72 euro apmokėti už elektrą. Viešosios bibliotekos išlaidos 2017 metais šiame filiale buvo 3803,70 euro (darbo užmokestis, soc. draudimo įmokos, interneto, apsaugos paslaugos, periodikos prenumerata, prekės).

Problema yra pastato priklausomybė pajininkams, apie kuriuos seniūnija duomenų neturi. Registrų centras pastato savininko(ų) neteikia dėl duomenų apsaugos įstatymo. Esant tokiai neapibrėžtai patalpų priklausomybei, neįmanoma sudaryti patalpų panaudos sutarties: tiesiog nėra subjekto, su kuo tai padaryti. Pastaraisiais metais viešoji biblioteka privalėjo teikti duomenis VMI mokesčių mokėtojų registrui apie filialus, todėl Augustinavos filialo atveju negalėjome visiškai atlikti šios prievolės.

Spręsdama Augustinavos filialo materialinės bazės klausimą, Panemunėlio seniūnija 2017 m. planavo įsigyti Augustinavos kaime neveikiančios parduotuvės pastatą. Tačiau šios minties atsisakyta dėl to, kad į pastatą neįmanoma atvesti komunikacijų, kurios viešojo naudojimo pastatuose yra būtinos.

Augustinavos filialas 2018 m. rugsėjo 1 d. turėjo 74 registruotus vartotojus ( gyventojų – 160). Filiale yra 0,5 bibliotekininko etato. Nuo rugsėjo 1 d. darbuotoja atleista, asmeniškai prašant.

Su Panemunėlio seniūne situacija aptarta, veikiančios Augustinavos bendruomenės nėra. Uždarius filialą, knygų fondas, kompiuteriai bus perskirstomi kitoms rajono bibliotekoms. Po uždarymo Augustinavos kaimo gyventojams bus teikiamos mobiliosios bibliotekos paslaugos pagal šiuo metu viešosios bibliotekos įgyvendinamą INTERREG projektą, bus sudarytas maršruto grafikas, aprūpinant knygomis, sudarytos sąlygos naudotis internetu. Atstumas iki artimiausios veikiančio Panemunėlio gel. st. filialo – 5 km.

**Galimos pasekmės, priėmus siūlomą tarybos sprendimo projektą:**

**teigiamos** – gyventojams teikiamos mobiliosios bibliotekos paslaugos;

**neigiamos** – nėra.

**Kokia sprendimo nauda Rokiškio rajono gyventojams.**

Galimybė naudotis mobiliosios bibliotekos paslaugomis.

**Finansavimo šaltiniai ir lėšų poreikis.**

Lėšos mobiliosios bibliotekos paslaugoms teikti ( transporto išlaidos).

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjas Aurimas Laužadis